Til Teknik- og Miljøudvalget

og Teknik- og Miljøforvaltningen

Bemærkninger til Idékatalog for Vestvolden

Indledningsvist vil Brønshøj-Husum Lokaludvalg udtrykke tilfredshed med, at der med idékatalog Vestvolden kommer yderligere fokus på Vestvolden og dens potentialer. Vi noterer også med tilfredshed, at Naturbyen er fremhævet i idékataloget.

Lokaludvalget har gennem årene været engageret i udviklingen af Vestvolden fra konkrete anlægsprojekter til udarbejdelse af projektforslag. Ideer og projektforslag som er blevet indarbejdet i rækken af bydelsplaner og i det input som Lokaludvalget har bidraget med til den nye Plejeplan for Vestvolden samt idékataloget.

**Til forordet**

Lokaludvalget mener, at man med fordel kunne formulere en skarpere sammenhængende vision for et markant miljømæssigt, landskabeligt og rekreativt kvalitetsløft af Københavns Kommunes del af Vestvolden. Idékatalogets enkelte idéer vil stå stærkere hvis de var knyttet op på en sådan sammenhængende vision og en dynamisk plan for, hvordan ideerne kan virkeliggøres.

**Markering af indgange** (side 8)   
Lokaludvalget bifalder ideen med, at indgangene til Vestvolden markeres mere tydeligt i relation til såvel skiltning som fremhævning af Vestvoldens profil. Lokaludvalget foreslår, at også indgangene ved Mørkhøjvej og overgangen ved Bystævnet skiltes, da rigtigt mange mennesker bruger disse steder som adgang til Vestvolden. Det kunne også være interessant at bruge Husum station til aktiv formidling af Vestvolden.

**Bemandet legeplads** (side 10)  
Lokaludvalget foreslår at ideen om en bemandet legeplads formuleres til at have sammenhæng med Naturbyen, det virker ikke logisk med to faciliteter med så sammenfaldende funktion så tæt på hinanden. Profilen på denne bemandende legeplads er i væsentlig grad identisk med indholdet i prospektet for Naturbyen og sender dermed et uklart signal og kan underminere Naturbyens driftsmodel.

På side 9. står der (som det gør sig gældende flere steder i *idékataloget)* ’krigshistorien’. Der bør stå ’forsvarshistorie’ eller ’militærhistorie’

**Naturbyen og bistader** (side 12)  
Naturbyen rummer en omfattende vision og et eksisterende aktivitetsbaseret engagement om at skabe et bynaturcenter. Afsnittets overskrift findes derfor lidt besynderlig, idet bistader er en meget lavpraktisk og ukompliceret produktionsfacilitet. Hvis det handler om at finde plads til ideen *bistader* kunne den med fordel præsenteres i en boks.

Lokaludvalget opfordrer til, at den eksisterende tekst om Naturbyen erstattes med nedenstående:

*”Naturbyen er båret af en vision om at skabe et sted, der kan vække interessen for og engagementet i naturen i bydelen. Med en placering lige der, hvor Vestvolden møder Utterslev Mose og Tingbjerg møder Husum og Brønshøj skal Naturbyen udvikles til at blive et centrum for aktiviteter og oplevelser, der fremmer læring, styrker naturforståelse og sundheden. Naturbyens målgrupper er skoleklasser, klubber, børnehaver og vuggestuer, familier, lokalt erhvervsliv og foreninger. Visionen for Naturbyen er at give København: aktiv naturformidling tæt på byen, social sammenhængskraft, øget biologisk mangfoldighed og forbedret omdømme til byområderne. I kraft af sin placering spiller Naturbyen sammen med udviklingen af Tingbjerg og Husum Nord fra udsatte byområder til attraktive byudviklingsområder.*

*Naturbyen kan danne ramme om en bynaturskole med et vandtema knyttet op til det omfattende ferskvandssystem i Fæstningskanalen og Utterslev Mose. Vandlaboratorier, fiskebassiner, akvaponiske dyrkningssystemer, spildevandshåndtering er mulige formidlingsplatforme”*

Det skal tilføjes, at Lokaludvalget har indledt et samarbejde med Børne- og Ungdomsforvaltningen (Afdelingen for Bæredygtig Udvikling) omkring projektet Copenhagen Globale Domes. Det er målet, at en bynaturskole tager form af en dome. En domebygning vil, når der hen på eftermiddagen og til weekenden lukkes ned for naturskolen, blive et attraktivt rum for udstillinger, foredrag, mindre koncerter, workshops og foreningsaktiviteter. Domen vil som en del af EnergiCenter Voldparken kunne knyttes til stedets økologiske køkken og pop-up cafe og fungere som en særlig facilitet i viften af tilbud fra EnergiCenter Voldparken. Lokaludvalget og Naturbyens styregruppe arbejder for at få udarbejdet et egentligt skitseprojekt for Naturbyen.

**Temamåned og events på Vestvolden** (side 14)  
Lokaludvalget finder ideen god. Lokaludvalget foreslår, at det beskrives, hvem der er de konkrete aktører, der ønsker at arbejde for at iscenesætte Vestvolden via forskellige former for arrangementer. Dette vil styrke muligheden for lokal deltagelse.

**Dobbeltkaponieren** (side16)  
Dette militære bygningsværk har længe haft Lokaludvalgets bevågenhed og Lokaludvalget bifalder tiltag, der kan revitalisere Dobbeltkaponieren. Lokaludvalget foreslår at det beskrives, hvem der er de konkrete aktørerog at det præciseres yderligere, hvad der skal ske.

**Belysning** (side 18)  
Lokaludvalget bifalder at der etableres belysning på Voldalleen fra Åkandevej til Bystævnet og igen fra Mørkhøjvej til jernbanen og videre frem til kommunegrænsen. Derimod er Lokaludvalget ikke glade for *Initativ 10* der foreslår belysning omkring Kagsmosen. Kagsmosen er i Belysningsmasterplanen for København kategoriseret som *Meget stærkt sårbart område* i relation til belysningens betydning for natur og dyreliv (s. 44-45). Stisystemet på Vestvolden modsat Voldalleen henstiller Lokaludvalget også til ikke belyses. Stierne har karakter af skovstier og vil sandsynligvis ikke blive brugt om aftenen alligevel og belysningen vil forstyrre dyrelivet.

**Beskæring:** (side 21)   
Spørgsmål om planer for bevoksning og beskæring hører vel hjemme i plejeplanen for Vestvolden og ikke i et idékatalog? Særligt når idékataloget ikke præsenterer en egentlig idé / initiativ i relation til naturplejen. Afsnittet rummer et udsagn der foreslås korrigeret:

”*Dette har dog ikke været prioriteret i en årrække, hvilket betyder, at biodiversiteten er øget markant på en ukontrolleret og tilfældig måde* (første afsnit midtfor). Lokaludvalget foreslår, at der i stedet står: ”*Den manglende prioritering af naturplejen har medført en uønsket tilgroning med krat og invasive arter, hvilket har reduceret biodiversiteten”*(ikke øget den. Der manglende naturpleje har medført en generel forarmelse af naturværdierne på Vestvolden).

Med venlig hilsen

Erik Fisker

Formand

Michael Hoff

Formand for Miljøudvalget